## La Generalitat reconstruïx el pont de Pedralba afectat per les riuades i multiplica per cinc la seua longitud per a adaptar-lo al nou llit

*** Martínez Mus remarca la inversió de més de 2 milions d’euros en esta actuació per a fer més resilient la infraestructura en el marc del ‘Pla Endavant’
* La Vicepresidència Segona per a la Recuperació també ha construït dos guals en el municipi després d’invertir 1,2 milions**

El vicepresident segon per a la Recuperació, Medi Ambient, Infraestructures i Territori, Vicente Martínez Mus, ha visitat Pedralba per a comprovar l’avanç en la reconstrucció del pont sobre el barranc que connecta amb el riu Túria, que ha multiplicat la seua longitud per cinc fins als 45 metres per a adaptar-se a les noves característiques del llit.

Com ha destacat el vicepresident segon, en el marc del ‘Pla Endavant’, “la Vicepresidència du a terme diverses obres d’emergència a Pedralba per a reparar els danys ocasionats en l’entorn del barranc de Chiva amb una inversió inicial prevista de 2,7 milions d’euros, que finalment superarà els 3 milions d’euros”. A estes actuacions dutes a terme per la Direcció General d’Infraestructures Terrestres se’n sumen altres que du a terme la Generalitat per part d’altres departaments.

Cal recordar, que a Pedralba van caure més de 411 litres el 29 d’octubre, que es van sumar al que va ploure aigües amunt. L’augment del cabal del barranc de Chiva al seu pas pel municipi i l’alta velocitat de circulació de l’aigua pel fort pendent, va provocar nombrosos danys en ponts, guals i pistes forestals. Davant esta situació i per a accelerar les obres de recuperació la Generalitat va assumir les competències municipals per a dur a terme estes obres davant la petició de l’Ajuntament.

Durant la visita, Martínez Mus ha explicat que l’objectiu d’esta obra, com la resta de les actuacions que executa la vicepresidència segona, és que els municipis disposen d’obres “més segures i preparades davant d’episodis de pluges extremes”.

De la mateixa manera, el vicepresident ha recordat que a principis d’octubre es van posar en servici dos guals sobre el barranc de Chiva, també anomenat barranc de Cuchilla, “i ara visitem les obres que estem executant en el pont que va resultar greument danyat per les inundacions d’octubre de 2024 per a comprovar l’avanç de l’estructura. La previsió és poder posar en servici l’estructura i el camí a principis de 2026”, ha incidit Martínez Mus.

Finalment, el vicepresident segon ha remarcat que “el nostre compromís és clar, per la qual cosa cal continuar avançant, invertint i millorant perquè el que es va perdre no solament es recupere, sinó que torne més fort i amb més garantia davant de futurs episodis de pluja extrema”.

Estes actuacions formen part del pla Recuperem València, que ha suposat la inversió de 52 milions d’euros, i es van iniciar després que la Generalitat assumira les competències necessàries per a dur a terme la rehabilitació d’infraestructures en més d’una vintena de localitats afectades, a causa de les dificultats dels municipis per a assumir els treballs i la necessitat de fer-los com més prompte millor.

**Iniciatives ‘Pla Endavant’**

D’altra banda, el vicepresident ha desgranat altres iniciatives del ‘Pla Endavant’ relatives a restauració de camins rurals (camí de Mazcán, Chinela, camí al costat del centre de bombers) i àrees d’ús públic afectades (platgeta Pedralba) i que s’emmarquen en els objectius B.02.03, C.6.2.

Com ha explicat el vicepresident segon, la recuperació de camins “resulta essencial en un municipi agrícola com Pedralba per a garantir l’accessibilitat dels agricultors i ramaders a les seues explotacions, així com per a enfortir la vertebració del territori i l’activitat econòmica en el medi rural”.

D’altra banda, la restauració d’àrees d’ús públic afectades “permet la recuperació i la valoració de l’entorn, el paisatge i la naturalesa de la zona, al mateix temps que ajuda a fomentar el turisme rural que impulsa el desenrotllament econòmic de Pedralba com a municipi d’interior”, ha indicat Martínez Mus.

A més, la Generalitat ha dut a terme treballs de neteja i retirada de residus per a la recuperació del Parc Natural del Túria, una iniciativa prevista específicament en el Pla Endavant en la iniciativa C.9.4.

“Estem recuperant la funcionalitat ecològica i donant-li un ús segur al Parc Natural del Túria. De cara al futur, l’objectiu no és només reparar els danys, sinó també implementar actuacions que minimitzen l’impacte de futurs episodis meteorològics que protegisquen este entorn natural”, ha conclòs el vicepresident segon.

Martínez Mus ha estat acompanyat pel secretari autonòmic d’Infraestructures i Transport, Javier Sendra; el director general de Coordinació, Control i Seguiment, Carlos Llopis i la directora general d’Infraestructures de Transport Terrestre, María José Martínez Ruzafa, i l’alcalde de Pedralba, Andoni León, a més d’altres representants municipals.

Fecha: 10/11/2025